Аԥсны ахада Гагра иҟалаз аԥсабаратә рыцҳара ахҟьаԥҟьақәа ҭиҵаауан
© Foto / Администрация Президента Абхазии Президент Абхазии изучил последствия разгула стихии в Гагре
© Foto / Администрация Президента Абхазии
Гагра араион аҟны ахаша, рашәара 14 ашьыжь илеиз ақәаршҩы ӷәӷәа аԥхасҭа анаҭеит адәыӷбамҩеи ареспубликатә мҩаду хада ахәҭаки, иара убас иарбгеит хыбрақәак.
ГАГРА, рашәара 14 – Sputnik, Бадри Есиава. Аԥсны ахада Аслан Бжьаниа Гагра иҟалаз аԥсабаратә рыцҳара ахҟьаԥҟьақәа ҭиҵаауан.
Атәыла ахада дырҭаан ибеит ақәыршҩы иаӡәӡәаз ареспубликатә мҩаду хадеи, асасааирҭақәа руак аусзуҩцәа ахьынхоз еилабгаз азеиԥшнхарҭеи, ахатәы ҩнқәа аӡымҭҟьар зыҩнаҳази, ааха зоуз аихамҩеи.
Аԥснытәи аихамҩа анапхгаҩы Арсоу Ҷыҭанаа аҳәынҭқарра ахада изеиҭеиҳәеит, Урыстәылантәи Аԥсныҟа иаараны ишыҟоу ахаҳә-мҿыҳә ықәызго атехника ҷыдеи жәаҩык рҟынӡа аҟазацәеи аазгараны иҟоу адәыӷба.
Иара иҳәеит, адгьылҳәазараан ишкаҳаз аихамҩа иаҵагылаз аихабитонтә шьаҟа, ҭыԥқәак рыҟны арельсқәа илеиз ахаҳә ишаҵәахыз.
"Ҳара ҳамчқәа рыла аныҟәара шьақәҳаргылоит, аха анаҩс агеологцәа аҭаххоит. 1500 куб адгьыл аӡәӡәеит", - ҳәа иҳәеит Ҷыҭанаа.
Аԥсны Аҭагылазаашьа ҷыдақәа рминистр Лев Кәыҵниа игәаанагарала иҟалаз аԥхасҭа аԥшатлакә асра иахҟьеит. Иара убасгьы иҳәеит, ас еиԥш иҟоу аҩхаақәа рҿы аԥсабара аҭагылазаашьала ашәарҭара ахьыҟоу аргыларақәа шыҟамло.
"Ас еиԥш иҟоу ахҭысқәа раан, Анцәа иҭабуп ҳәа иаҳәатәуп уааԥсырала ашәарҭара ахьыҟамлаз. Ари зегь аиҭашьақәыргылара алшоит, џьара гхак цазар иазгәаҭаны", - ҳәа иҳәеит атәыла ахада.
Аслан Бжьаниа иара убасгьы аҟазацәа ицны даҭаан ибеит аихамҩа ахаҳә ахьанаҳалаз. Гагра араион ахада Иури Ҳагәышь иеиҳәеит "Аԥснеихамҩа" афинанс цхыраара риҭарц, иҟоу ауадаҩрақәа рыӡбаразы.
Бжьаниа иазгәеиҭеит, зыҩнқәа ааха аиуз аҭаацәарақәа рызҵаара ишахәаԥшуа аҳәынҭқарратә комиссиа.
Гагра араион ахадара аамҭала асасааирҭақәа руак аҟны иҩнарҵеит ааха зоуз аҩнқәа рыҟны иҩназ аԥсшьацәа. Иара убас, ирцәыӡыз рмал азы 100-100 нызқь мааҭ аԥара рзыршәеит.